કાઠમાંડૂ- ભારતના વડાપ્રધાન નરેન્દ્ર મોદીની નેપાળ યાત્રાને હજી થોડા દિવસ જ વિત્યાં છે, ત્યારે નેપાળના પીએમ કે.પી. શર્મા ઓલીએ જાહેરાત કરી છે કે, તેઓ આગામી મહિને ચીનના પ્રવાસે જશે. આપને જણાવી દઈએ કે, નેપાળના વડાપ્રધાનનો ચીન પ્રવાસ 5 દિવસનો રહેશે. જે 19 જૂનથી શરુ થશે. મહત્વનું છે કે, ભારતના મિત્ર દેશ ગણાતા નેપાળના પીએમ કે.પી. શર્મા ઓલીને ચીનના પક્ષધર માનવામાં આવે છે. જેથી ચીન સાથે નેપાળની વધી રહેલી નિકટતા ભારત માટે ચિંતાનો વિષય બની શકે છે. આશ્ચર્યની વાત એ છે કે, આ વર્ષે 15 ફેબ્રુઆરીના રોજ નેપાળના વડાપ્રધાન તરીકે પદભાર સંભાળ્યા બાદ કે.પી. શર્મા ઓલીનો આ બીજો ચીન પ્રવાસ છે. ગત 17 મેના રોજ કાઠમાંડૂમાં ચીનના દૂતાવાસે સત્તાવાર રીતે કે.પી. શર્મા ઓલીને ચીન આવવા માટે આમંત્રિત કર્યા હતાં.